Ejekiel 7
Kare me agik doŋ cok
1Rwot oloko kweda. 2En owacci, “Wod pa dano, an a Rwot Lubaŋa doŋ awaco bot lobo pa jo Icrael kuman ni, Agik! Agik doŋ obino woko i kom twok lobo aŋwen.
3“Jo Icrael, agik doŋ obino woko i komwu; abitoyo kinigana woko i komwu, pien abiŋolo kop i komwu kun poro kit gin ma wun wutimo. Dok bene abiketo can i komwu pi gin me kwer ducu ma wutimo. 4Pe doŋ abiparo piwu, kica doŋ pe bimaka i komwu. Ento abiketo can i komwu pi kit gin ducu ma wutimo, gin me kwer ma wumedde ki timogi-ni. Meno doŋ bimiyo wuŋeyo ni an aye a Rwot.”
5Rwot Lubaŋa owaco kuman ni, “Can me to-paco bibino i komwu kun lubbe aluba i ne lawote cutcut. 6Agik doŋ obino, doŋ oo; doŋ otyeko corre woko i komwu. Nen, tye ka bino. 7Agik man bino piwu wun jo ma wubedo i lobo man; kare bene doŋ oromo, nino me woo me lweny doŋ cok, pe nino me yomcwiny ma wuwo kwede i waŋ jogi ma tye i wi godi. 8Kombeddi doŋ acok toyo akemona woko i komwu, kun atoyo kinigana i komwu, dok bene abiŋolo kop i komwu kun lubo kit gin ducu ma wutimo. Abiketo can i komwu pi gin me kwer ducu ma wutimo. 9Pe doŋ abiparo piwu, kica doŋ pe bimaka i komwu. Ento abiketo can i komwu pi kit gin ducu ma wutimo, gin me kwer ma wumedde ki timogi-ni. Meno doŋ bimiyo wuŋeyo ni an aye a Rwot, ma apwodowu-ni.
10“Nen, nino tye ka bino! Topinywu doŋ obino woko. Tim bwami tye ka medde ameda, ki wakke bene doŋ omedde adada. 11Tim bwami doŋ onya omedde odoko odoo me tim maraco; doŋ ŋat mo pe bidoŋ ki i kin lutim maraco, kadi jami mabup ma gitye kwede, nyo lonyogi; dok bene dano mo madit pe bibedo tye i kingi. 12Kare doŋ oo, nino doŋ onyiko cok. Lawil jami myero cwinye pe obed yom, kadi lacat jami bene pe myero obed ki kumo, pien akemo pa Lubaŋa bipoto i komgi ducu maromrom. 13Lacat-wil doŋ pe bitwero dwoko jami ma yam en ocato-ni cen bote, ma noŋo en pud tye kwo. Pien akemo pa Lubaŋa bipoto i kom lwakgi ducu maromrom, pe bidok cen; dok ŋat ma bigwoko kwone pe pien gin ducu gubalo.
14“Gukuto tum, gin ducu doŋ gitye ka yubbe. Ento ŋat mo pe ma cito ka lweny, pien akemo pa Rwot opoto i kom lwakgi ducu maromrom. 15Lweny tye woko i dye gudo, two gemo ki kec tye i ot. Ŋat ma tye i tim gibineko woko ki pala lucwan; ki ŋat ma tye i gaŋ, kec ki two gemo bineko woko. 16Jo mogo ma gubwot gibilaro wi godi calo akuri me nota, ma gin ducu gibicur pi balgi. 17Ciŋ dano acel acel bidoko goro, ki coŋgi bene bimyel amyela calo pii ma milamila limakmak. 18Gibiruko boŋo cola i pyergi, ki lworo madwoŋ bimakogi; lewic bimakogi ducu, gin ducu gibilyelo wigi woko. 19Gibibolo ryalgi ki jabugi woko i dye gudo macalo gin ma pe leŋ, pien ryal ki jabu pe twero larogi i nino ma Rwot bionyo iye kinigane i komgi. Pe gibitiyo kwede me cobo mitigi, dok bene pe gibimiyo igi yen kwede. Ryal kijabu aye omiyo gupoto i bal. 20Yam onoŋo gubedo ka wakke pi ginarukagi me deyo ma giruko pi nyuto ditogi mamwa-ni, dok gutiyo kwede me yubo cal lubaŋagi me kwer ma giraco atika-ni. Meno aye gin mumiyo Rwot biloko lonyogi doko gin ma pe leŋ botgi.
21“Abimiyo lurok yakogi woko,” man Rwot ma owaco, “dok abimiyo lutim maraco ma tye i lobo yako jamigi ki lonyogi woko bene liweŋ, ci gibipyedo woko bene. 22Abiloko waŋa cen pe anenogi, wek gin gigi gupyed kabedona maleŋ twatwal-li: luyak bene gibidonyo iye ci gipyedo, ci gibiweko doŋ obur.
23“Lobo opoŋ ki nek ki gaŋi-gu ducu opoŋ ki tim bwami. 24Abikelo rok ma giraco makato ducu kany me leyo odigi me bedo iye. Abigiko tek me wakkegi woko ki kabedogi maleŋ-gu ducu gibipyedo woko. 25Ka remcwiny obino, cigibiyenyo kuc, ento pe gibimedo ki noŋone wacel. 26Can me to-paco bibino i komgi, kun lubbe aluba i ŋe lawote cutcut, ki ani bene bilubo lawote. Gibiyenyo ginanyuta ki bot lunebi kwe; ajwagi doŋ pe gibibedo ki kit gin mo ma myero gupwony ki dano, ki ludoŋo bene pe gibibedo ki tam mo ma myero gumi bot dano. 27Kabaka bikumo, rwot genne birwenyo woko, ki lwak bene komgi bimyel ki lworo madwoŋ. Abitimogi kun lubo kit timgi, abiŋolo kop i komgi kun lubo kit ma gin kikomgi giŋolo kwede kop i kom jo mukene. Man bimiyo giŋeyo ni an aye a Rwot.”